KOMISSION ASETUS (EY) N:o 1168/97,
annettu 26 päivänä kesäkuuta 1997,
Intiasta, Indonesiasta ja Thaimaasta peräisin olevien polyeteenistä tai polypropeenista valmistettujen säkkien ja pussien tuontiin sovellettavan väliaikaisen polkumyyntitullin voimassaoloajan pidentämisestä
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96 (1), sellaisena kuin se on viimeksi muutettuna asetuksella (EY) N:o 2331/96 (2), ja erityisesti sen 7 artiklan,
sekä katsoo, että
komission asetuksessa (EY) N:o 45/97 (3) määrättiin väliaikainen polkumyyntitulli Intiasta, Indonesiasta ja Thaimaasta peräisin oleville polyeteenistä tai polypropeenista valmistetuille säkeille ja pusseille,
asiaan liittyvien tosiasioiden tutkimista ei ole vielä saatettu päätökseen, ja komissio on ilmoittanut viejille, joita asian tiedetään koskevan, aikomuksestaan ehdottaa väliaikaisen polkumyyntitullin voimassaoloajan pidentämistä vielä kolmella kuukaudella,
sellaiset viejät, jotka edustavat huomattavaa prosentuaalista osuutta kyseisistä liiketoimista, eivät ole esittäneet vastalausetta komission ilmoittaessa aikomuksestaan, ja
kuultuaan neuvoa-antavaa komiteaa,
ON ANTANUT TÄMÄN ASETUKSEN:
1 artikla
Asetuksella (EY) N:o 45/97 käyttöön otetun Intiasta, Indonesiasta ja Thaimaasta peräisin olevien polyeteenistä tai polypropeenista valmistettujen säkkien ja pussien tuontiin sovellettavan väliaikaisen polkumyyntitullin voimassaoloaikaa jatketaan vielä kolmella kuukaudella siten, että voimassaoloaika päättyy 15 lokakuuta 1997. Sen soveltaminen lakkaa, jos neuvosto ennen tätä päivämäärää hyväksyy lopulliset toimenpiteet tai menettely saatetaan päätökseen asetuksen (EY) N:o 384/96 9 artiklan mukaisesti.
2 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 26 päivänä kesäkuuta 1997.